Pokyny na prihlásenie žiaka na maturitnú skúšku

**Povinné maturitné predmety** na strednej priemyselnej škole sú:

1. slovenský jazyk a literatúra
2. anglický (alebo nemecký) jazyk, úroveň **B1** (alebo **B2**, t.j. vyššia úroveň)
3. teoretická časť odbornej zložky
4. praktická časť odbornej zložky

*Poznámka: Slovenský jazyk a literatúra, teoretická časť odbornej zložky, praktická časť odbornej zložky sa vykonávajú bez udania úrovne.*

Podľa par. 75 a 89 zákona 245/2008 Z. z. o výchove a vzdelávaní, platia pre prihlasovanie na MS nasledujúce pokyny:

Žiak posledného ročníka príslušného študijného odboru v strednej škole sa **do 25. septembra**  prihlási cez svoje edupage konto na maturitné **predmety (v prípade cudzieho jazyka aj úroveň)**, ktoré si na maturitnú skúšku zvolil. Svoje rozhodnutie potvrdí vlastnoručným podpisom na vytlačenú prihlášku na MS zástupkyni riaditeľky do **30. septembra.**

Začlenení žiaci po konzultácii so školskou špeciálnou pedagogičkou podajú písomnú žiadosť riaditeľke školy o úpravu maturitnej skúšky. Žiadosť **je prílohou prihlášky na maturitnú skúšku**.

Žiadosť obsahuje:

* 1. osobné údaje uchádzača,
	2. skupinu, do ktorej chce byť uchádzač zaradený,
	3. odborný lekársky posudok, ktorý obsahuje presnú diagnózu a z nej vyplývajúce funkčné dôsledky – posudok sa nevyžaduje u uchádzačov s vývinovými poruchami učenia,
	4. aktuálny odborný posudok špeciálneho pedagóga a psychológa.

Odborný posudok pre uchádzača s vývinovými poruchami učenia má najviac dvojročnú platnosť. Odborný posudok vyhotovuje ten, kto má vo svojej odbornej starostlivosti žiaka so zdravotným znevýhodnením.

Žiak **môže dobrovoľne** konať maturitnú skúšku aj z ďalších predmetov (napr. **matematika** – bez udania úrovne**, ďalší cudzí jazyk**). Vykonaním dobrovoľnej maturitnej skúšky sa rozumie aj absolvovanie len externej časti maturitnej skúšky (EČ) alebo len internej časti maturitnej skúšky (IČ). V riadnom skúšobnom období môže žiak dobrovoľne konať maturitnú skúšku najviac z dvoch predmetov. Pri dobrovoľnom cudzom jazyku je možné konať len ústnu formu internej časti.

Ak sa žiak zúčastní externej časti z dobrovoľného predmetu a bude neúspešný, t. j. získa 33 % a menej, tento výsledok neovplyvní úspešnosť maturitnej skúšky a na vysvedčení sa neuvádza (par. 86, ods. 7 zákona č. 245/2008).